REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

17 Broj: 06-2/55-13

12. februar 2013. godine

B e o g r a d

Z A P I S N I K

14. SEDNICE ODBORA ZARAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 11. FEBRUARA 2013. GODINE

Sednica je počela u 14, 05 časova.

Sednicom je predsedavala Milica Dronjak, predsednica Odbora.

Sednici su prisustvovali članovi Odbora: Ninoslav Girić, Milanka Jevtović Vukojičić, Ljiljana Lučić, Ranka Savić, Slavica Saveljić, Aleksandar Pejčić, Jovana Joksimović, Mirjana Dragaš, Ljiljana Miladinović, Miroslav Markićević, Saša Dujović i Ivan Bauer, kao i zamenica člana Milica Vojić Marković (Dušica Morčev).

Sednici nisu prisustvovali članovi Odbora: Sanja Čeković i Aleksandar Radojević.

Sednici su pored članova Odbora, prisustvovale narodne poslanice: Gorica Gajić (zamenica člana) i Snežana Stojanović Plavšić.

Sednici su prisustvovali i predstavnici Ministarstva rada, zapošljavanja i socijalne politike: Zoran Martinović, državni sekretar i Dragana Radovanović, načelnica sektora.

Na predlog Saše Dujovića, dnevni red predložen u sazivu, dopunjen je novom tačkom o donošenju odluke o organizovanju javnog slušanja, tako da je usvojen sledeći:

D n e v n i r e d

1. Razmatranje Predloga zakona o potvrđivanju Konvencije Međunarodne organizacije rada broj 181 o privatnim agencijama za zapošljavanje

2. Razmatranje Predloga zakona o potvrđivanju Konvencije Međunarodne organizacije rada broj 150 o administraciji rada

3. Predlog za donošenje odluke o organizovanju javnog slušanja

4. Razno.

Pre prelaska na razmatranje utvrđenog dnevnog reda, usvojen je bez primedbi zapisnik 13. sednice Odbora, održane 31. januara 2013. godine.

Prva tačka dnevnog reda **– Razmatranje Predloga zakona o potvrđivanju Konvencije Međunarodne organizacije rada broj 181 o privatnim agencijama za zapošljavanje**

Zoran Martinović je u uvodnoj reči istakao da je Konvencija MOR broj 181 nastala 1997. godine, a da su i ova i Konvencija MOR broj 150, utvrđene programom dostojanstvenog rada, koji su nadležna ministarstva utvrdila sa Međunarodnom organizacijom rada i socijalnim partnerima za period 2008-2011. godina. Podsetio je da su obe konvencije već bile u skupštinskoj proceduri, ali da su nakon raspisanih izbora vraćene, tako da su se sad našle na dnevnom redu sednice NSRS u nepromenjenom obliku.

Rekao je da Konvencija broj 181 definiše mogućnost postojanja privatnih agencija za zapošljavanje, kao jednog od fleksibilnih oblika rada, koje već postoje u našem zakonodavstvu – u Zakonu o zapošljavanju i osiguranju za slučaj nezaposlenosti. Do sad je registrovano oko 50 privatnih agencija za zapošljavanje, ali one u ovom trenutku imaju samo mogućnost posredovanja u zapošljavanju, a ne i da same zapošljavaju radnike, pa da ih „iznajmljuju“ drugim poslodavcima. Troškovi ne idu na teret lica koja se zapošljavaju, već dva pravna lica uređuju odnose između sebe. Ratifikacijom ove Konvencije, stvara se mogućnost da u domaćem radnom zakonodavstvu dođe do izmena, koje će pomenutim agencijama omogućiti da kod sebe zapošljavaju određeni broj lica, kao i da ih upućuju na rad kod drugih poslodavaca, što bi na izvestan način licima koja se na ovaj način angažuju, garantovalo veću sigurnost. Konvenciju je do sad ratifikovalo oko 30 zemalja članica MOR, a naša zemlja se ratifikacijom približava tekovinama EU u oblasti radnog i socijalnog prava.

Odbor je većinom glasova (10 za, jedan uzdržan, troje nije glasalo), odlučio da predloži Narodnoj skupštini da prihvati Predlog zakonaopotvrđivanju Konvencije Međunarodne organizacije rada broj 181 o privatnim agencijama za zapošljavanje.

Za izvestioca Odbora na sednici Narodne skupštine, određena je Milica Dronjak, predsednica Odbora.

Druga tačka dnevnog reda **–** **Razmatranje Predloga zakona o potvrđivanju Konvencije Međunarodne organizacije rada broj 150 o administraciji rada**

Zoran Martinović je povodom Konvencije MOR broj 150 rekao da je ona starija od prethodne, da datira iz 1978. godine, a ratifikovale su je 72 zemlje članice MOR. Konvencija je opšteg karaktera i ostavlja mogućnost da države nakon njene ratifikacije, u okviru svojih zakonodavstava, povere određene evidencije i administracije u oblasti rada, nižim oblicima vlasti, odnosno lokalnim samoupravama, pa čak i određenim nevladinim organizacijama ili organizacijama poslodavaca i sindikata. Istakao je da u oblasti rada postoje mnoge evidencije, a o pojedinim pojavama u ovoj oblasti evidencija čak i ne postoji. Stoga će se kad Konvencija bude ratifikovana i pretočena u domaće zakonodavstvo, kao i kad bude izvršena analiza toga šta je ono što može da bude povereno drugim subjektima, dobiti potpunija slika o određenim pojavama iz oblasti tržišta rada. Jedna od mogućnosti koju ova Konvencija nudi jeste da se izmenom Zakona o radu, registracija sindikata (trenutno ih je registrovanih preko 20 hiljada) poveri velikim sindikalnim podružnicama, kako bi one registrovale sve svoje članice na nivou poslodavaca ili grana delatnosti.

Odbor je većinom glasova (10 za, jedan uzdržan, troje nije glasalo), odlučio da predloži Narodnoj skupštini da prihvati Predlog zakonaopotvrđivanju Konvencije Međunarodne organizacije rada broj 150 o administraciji rada.

Za izvestioca Odbora na sednici Narodne skupštine određena je Milica Dronjak, predsednica Odbora.

Treća tačka dnevnog reda **– Predlog za donošenje odluke o organizovanju javnog slušanja**

Saša Dujović je predložio da javno slušanje na temu „Položaj ratnih veterana u Srbiji“, bude održano 21. marta i da ukoliko Odbor podrži ovu ideju, organizaciju javnog slušanja obavi Pododbor za pitanja ratnih veterana i žrtava ratova od 1991-1999. godine, pozivajući stručnjake u ovoj oblasti koji bi bili kompetentni da daju odgovore na pitanja.

Odbor je jednoglasno doneo odluku da se 21. marta 2013. godine, održi javno slušanje na temu „Položaj ratnih veterana u Srbiji“, a za njegovu organizaciju će biti zadužen Pododbor za pitanja ratnih veterana i žrtava ratova od 1991-1999. godine. Vreme održavanja će naknadno biti precizirano.

Četvrta tačka dnevnog reda **– R a z n o**

Predsednica je obavestila da je Informacija o javnom slušanju na temu „Godinu dana primene Zakona o socijalnoj zaštiti“, održanom 24. januara 2013. godine, prosleđena učesnicima.

Takođe, informisala je da je na osnovu zaključka Odbora sa prethodne sednice, prosleđen dopis ministru rada, zapošljavanja i socijalne politike, u kojem Odbor poziva ministra na prvu narednu sednicu, na kojoj bi, shodno članu 229. Poslovnika NSRS, bila razmatrana tromesečna informacija o radu Ministarstva. Pored toga, u dopisu je ministar zamoljen da primi delegaciju Pododbora i informiše je u kojoj se fazi nalazi izrada Nacrta zakona o boračko-invalidskoj zaštiti.

U diskusiji su učestvovali: Milica Vojić Marković, Milica Dronjak i Aleksandar Pejčić.

Milica Vojić Marković, koja je i na prethodnoj sednici kritikovala što prvu tromesečnu Informaciju o radu Ministarstva nije podneo sam ministar, već njegovi najbliži saradnici, što nije u skladu sa Poslovnikom NSRS, ponovila je kritiku, ističući da bi ministar trebalo pred članovima Odbora da podnese i prvu i drugu tromesečnu informaciju o radu.

Predsednica Odbora je podsetila da je Izveštaj o radu Ministarstva rada, zapošljavanja i socijalne politike za period 27. jul - 23. novembar 2012. godine, Odbor prihvatio na svojoj sednici, održanoj 05. decembra 2012. godine. Izveštaj su u ime ministra na sednici Odbora obrazlagali državni sekretari, s obzirom na to da je ministar bio opravdano odsutan, što su članovi Odbora na sednici prihvatili. Stoga se poziv koji je Odbor u dopisu uputio ministru, odnosi na podnošenje informacije o radu Ministarstva za period nakon perioda obuhvaćenog pomenutim izveštajem.

Milica Vojić Marković je ponovila da prihvatanje Izveštaja u odsustvu ministra, nije u skladu sa Poslovnikom i istakla da je predsednica trebalo na to da upozori članove Odbora. Smatra da bi proceduru podnošenja i prihvatnja Izveštaja, trebalo ponoviti u prisustvu ministra.

Predsednica je ponovila da je ministru upućen poziv, a da će članovi biti obavešteni o tome kad će biti održana sednica kojoj će on prisustvovati.

Aleksandar Pejčić je takođe istakao da je na osnovu Poslovnika NSRS, ministar zadužen za informisanje nadležnog odbora o radu ministarstva, a ne državni sekretari. Stoga je zamolio da ubuduće ministar lično pred Odborom podnosi informaciju, kako se ne bi kršio Poslovnik.

Sednica je završena u 14, 35 časova.

SEKRETAR PREDSEDNICA

Žužana Sič Levi Milica Dronjak